**Anders Myrvold** (født 12. august 1975 i Lørenskog) er en norsk personlig trener og tidligere landslagsspiller i ishockey. Myrvold spilte for blant annet i Furuset Hockey før han dro til USA og til NHL, hvor han spilt for Colorado, Boston, NY Islanders og Detroit før han returnerte til Europa og spilte for en rekke klubber i Sverige, Tyskland og Norge. Han avsluttet sin karriere i Vålerenga Hockey i 2017, 42 år gammel etter et opphold på seks år.

Oppvekst
--------

Anders Myrvold vokste opp på Skedsmokorset, Anders' far Dagfinn Myrvold fikk ham til å begynne med ishockey som fireåring på Furuset Ishockey hockeyskole. Han spilte på Furuset fram til han fylte 15 år.

Spillerkarriere
---------------

Anders Myrvold valgte å gå til Storhamar Hockey sommeren 1994. Samme år fikk han imidlertid et tilbud fra canadisk juniorhockey og han valgte å følge drømmen om NHL og dro til USA for en NHL-karriere. Han rakk derfor kun å spille en eneste kamp for Storhamar. Det var i serieåpningen mot daværende tittelforsvarer Lillehammer Ishockeyklubb og han noterte seg for en 2+2 minutters utvisning for roughing.

Myrvold ble draftet av NHL-klubben Quebec Nordics i 5. runde i 1993, som spiller nummer 127 og fikk sin NHL-debut for Colorado Avalanche 6. oktober 1995, som den andre nordmannen i NHL, etter Bjørn Skaare. Han har også spilt for NHL-klubbene Boston Bruins, New York Islanders og Detroit Red Wings.

Han ble Norgesmester med Vålerenga Ishockey i 2006. 23. desember 2006 ble han slått ned i Oslo sentrum og ble operert på Ullevål universitetssykehus. Myrvold var ute resten av sesongen. Myrvold innrømmet i et intervju med VG i november 2007 at han hadde misbrukt kokain i lengre perioder, noe som endte med et syv ukers rehabiliteringsopphold.

I sesongen 2007/2008 gjorde han comeback i Vålerenga. 11. juni 2008 signerte han en treårsavtale med Stavanger Oilers. Året etter fikk han sparken fra klubben for å ha nektet å ta en narkotikatest etter krav fra klubben. Sesongen 2009/2010 spilte han for Stjernen. Han spilte også for Frisk Asker før han la opp første gang.

Høsten 2017 gjorde Myrvold comeback for Vålerenga og spilte en kamp mot gamle klubben Storhamar i Gjøvik Fjellhall. Det ble med den ene kampen på isen.

I VM i 2009 ble han som én av tre kåret til Norges beste.

Etter hockeykarrieren
---------------------

I 2016 stiftet Myrvold firmaet Camp Myrvold AS, med mål å drive coaching, trenings- og kostholdsveiledning og å holde foredrag på disse områdene. Firmaet ble registrert i Brønnøysundregisteret året etter. I januar 2021 kunne Finansavisen melde at Myrvold og firmaet er godt for nærmere 45 millioner kroner. Myrvold forklarte suksessen med at han har jobbet knallhardt og målrettet som PT og satt pengene i aksjer.

Klubber
-------

* 1979-1991 Furuset Ishockey (Norge)
* 1991 Storhamar Hockey (Norge)
* 1991-1992 Färjestads BK (Sverige)
* 1992-1993 Grums IK (Sverige)
* 1994-1995 Laval Titan (Canada)
* 1995-1996 Colorado Avalanche (NHL)
* 1996-1997 Cornwall Aces (USA)
* 1996-1997 Boston Bruins (NHL)
* 1996-1997 Hersey Bears (USA)
* 1997-1998 Providence Bruins (USA)
* 1998-1999 Djurgårdens IF (Sverige)
* 1999-2000 AIK (Sverige)
* 2000-2001 New York Islanders (NHL)
* 2000-2001 Springfield Falcons (USA)
* 2000-2001 Fribourg (Sveits)
* 2001-2002 Hartford Wolf Pack (USA)
* 2002-2003 Mannheim (Tyskland)
* 2003-2004 Detroit Red Wings (NHL)
* 2003-2004 Grand Rapids Griffins (USA)
* 2004-2008 Vålerenga Ishockey (Norge)
* 2008-2009 Stavanger Oilers (Norge)
* 2009-2010 Stjernen (Norge)
* 2010-2011 Frisk Tigers (Norge)
* 2017 Vålerenga

Referanser
----------

1. ↑  «Hockeystjerne tilstår langvarig kokainmisbruk». VG. 8. november 2007.
2. ↑  «Myrvold til Stavanger Oilers». vg.no. 11. juni 2008. Besøkt 11. juni 2008.
3. ↑  «Myrvold oppsagt i Oilers». aftenbladet.no. 1. juli 2009. Arkivert fra originalen 4. august 2009. Besøkt 3. august 2009.
4. ↑  «Fra kokainskandaler til trening av norske finanstopper». Besøkt 2. april 2021.
5. ↑  «Nøkkelopplysninger fra Enhetsregisteret». Besøkt 2.4.2021.
6. ↑  «Hockey-bølla Anders Myrvold søkkrik på Haudemann-aksjer». Besøkt 2. april 2021.

Eksterne lenker
---------------

* (en) Anders Myrvold på Internet Movie Database Rediger på Wikidata
* (en) Anders Myrvold – National Hockey League (NHL) Rediger på Wikidata

* (en) Anders Myrvold – Eurohockey.com Rediger på Wikidata

* (en) Anders Myrvold – Hockeydb.com Rediger på Wikidata

* (en) Anders Myrvold – Hockey-Reference.com Rediger på Wikidata

* (en) Anders Myrvold – Legends of Hockey Rediger på Wikidata

* (en) Anders Myrvold – Eliteprospects.com Rediger på Wikidata
* (no) Norske NHL-rekorder